text: Få skader efter nattens blæst - en bilfærge må fortsat aflyse afgange
  17 marts 2018 kl. 05.45
  Politiet melder om en meget rolig nat og få skader efter nattens voldsomme blæst.
  Trods nattens blæsevejr er der der få meldinger om skader i Syd- og Sønderjylland. Der er væltet nogle mindre træer ud over Hærvejen ved Gejlå ved Padborg, men ellers er natten forløbet roligt, siger vagtchefen ved Syd- og Sønderjyllands Politi til TV SYD.
  På E45 Vejlefjordbroen er den kraftige vind aftagende. Der er fortsat flere broer hvor det blæser meget. Kør derfor efter forholdene. #dktrafikinfo
  Alle færger sejler igen - undtaget Fanøfærgen
  Den kraftige østenvind presser vandet væk fra Vestkysten, og på grund af lavvande aflyser Fanøfærgen alle afgange lørdag formiddag med bilfærgerne. Aflysningerne er varslet frem til klokken cirka 11:30 fra Esbjerg.
  Færgen Sønderho vil sejle - men uregelmæssig, oplyser færgeselskabet. 
  Færgen Bitten mellem Ballebro og Hardeshøj på Nordals sejler igen regelmæssigt lørdag. Færgen lå stille hele fredagen på grund af den kraftige blæst
  Alsfærgen sejler også igen regelmæssigt, efter at alle afgange mellem Bøjden og Fynshav fra fredag klokken 17 var aflyst.
  
  